CELEX: 32016R2287
Language: mt
Date: 2016-12-16 00:00:00
Title: Regolament ta' Implimentazzjoni tal-Kummissjoni (UE) 2016/2287 tas-16 ta' Diċembru 2016 li jemenda r-Regolament (KE) Nru 431/2008 li jiftaħ u jipprovdi għall-amministrazzjoni ta' kwota tariffarja tal-importazzjoni għaċ-ċanga ffriżata u r-Regolament ta' Implimentazzjoni (UE) Nru 593/2013 li jiftaħ u jipprovdi għall-amministrazzjoni ta' kwoti tariffarji għaċ-ċanga friska ta' kwalità għolja, imkessħa u ffriżata, u għal-laħam tal-buflu ffriżat

17.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 344/63
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/2287
   tas-16 ta' Diċembru 2016
   li jemenda r-Regolament (KE) Nru 431/2008 li jiftaħ u jipprovdi għall-amministrazzjoni ta' kwota tariffarja tal-importazzjoni għaċ-ċanga ffriżata u r-Regolament ta' Implimentazzjoni (UE) Nru 593/2013 li jiftaħ u jipprovdi għall-amministrazzjoni ta' kwoti tariffarji għaċ-ċanga friska ta' kwalità għolja, imkessħa u ffriżata, u għal-laħam tal-buflu ffriżat
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-punt (a) tal-Artikolu 187 tiegħu,
   Billi:
   
               (1)
            
            
               Ir-Regolament tal-Kummissjoni (KE) Nru 431/2008 (2) jipprovdi għall-ftuħ u għall-amministrazzjoni ta' kwota tariffarja tal-importazzjoni ta' laħam iffriżat tal-annimali bovini koperti mill-kodiċi NM 0202 u prodotti koperti mill-kodiċi NM 0206 29 91.
            
         
               (2)
            
            
               Ir-Regolament ta' Implimentazzjoni tal-Kummissjoni (UE) Nru 593/2013 (3) jipprovdi għall-ftuħ u għall-amministrazzjoni ta' kwoti tariffarji għaċ-ċanga friska ta' kwalità għolja, imkessħa u ffriżata, u għal-laħam tal-buflu ffriżat.
            
         
               (3)
            
            
               Bl-adeżjoni tar-Repubblika tal-Kroazja, l-UE kabbret l-unjoni doganali tagħha. Konsegwentement, l-UE kienet obbligata skont ir-regoli tal-Organizzazzjoni Dinjija tal-Kummerċ (WTO) tidħol f'negozjati mal-membri tad-WTO li għandhom drittijiet ta' negozjati mal-Istat Membru aderenti sabiex ikun hemm ftehim dwar aġġustament kumpensatorju eventwali.
            
         
               (4)
            
            
               Il-Ftehim fil-forma ta' skambju ta' ittri bejn l-Unjoni Ewropea u r-Repubblika Orjentali tal-Urugwaj skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) tal-1994 rigward il-modifika tal-konċessjonijiet fl-iskeda tar-Repubblika tal-Kroazja matul l-adeżjoni tagħha mal-Unjoni Ewropea, approvat bid-Deċiżjoni tal-Kunsill (UE) 2016/1884 (4), fih previst l-estensjoni taż-żewġ kwoti tar-rata tariffarja eżistenti tal-Unjoni għaċ-ċanga. Il-kwota eżistenti għal-laħam mingħajr għadam tal-annimali bovini jenħtieġ li tiġi estiża b'76 tunnellata u l-kwota eżistenti għal-laħam iffriżat tal-annimali bovini jenħtieġ li tiġi estiża b'1 875 tunnellata.
            
         
               (5)
            
            
               Peress li l-Ftehim bejn l-Unjoni Ewropea u r-Repubblika Orjentali tal-Urugwaj għandu japplika mill-1 ta' Jannar 2017, huwa għalhekk xieraq li dan ir-Regolament japplika minn dik id-data.
            
         
               (6)
            
            
               Għall-finijiet tal-amministrazzjoni xierqa tal-kwota tariffarja pprovduta bir-Regolament (KE) Nru 431/2008 il-kwantità addizzjonali ta' laħam iffriżat tal-annimali bovini jenħtieġ li tkun disponibbli mill-perjodu tal-kwota 2017/2018.
            
         
               (7)
            
            
               Għalhekk, ir-Regolament (KE) Nru 431/2008 u r-Regolament ta' Implimentazzjoni (UE) Nru 593/2013 jenħtieġ li jiġu emendati skont dan.
            
         
               (8)
            
            
               Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   Artikolu 1
   L-Artikolu 1(1) tar-Regolament (KE) Nru 431/2008 huwa emendat kif ġej:
   
               1.
            
            
               Fl-ewwel subparagrafu, il-kliem “53 000 tunnellata” jinbidlu bil-kliem “54 875 tunnellata”;
            
         
               2.
            
            
               Jiddaħħal it-tieni subparagrafu li ġej:
               “Madankollu, għall-perjodu tal-kwota tariffarja tal-importazzjoni 2016/2017 l-ammont totali għandu jkun ta' 53 000 tunnellata.”
            
         Artikolu 2
   Ir-Regolament ta' Implimentazzjoni (UE) Nru 593/2013 huwa emendat kif ġej:
   
               1.
            
            
               Fl-Artikolu 1(1), il-punt (a) jinbidel b'dan li ġej:
               
                           “(a)
                        
                        
                           66 826 tunnellata għal laħam ta' annimali bovini frisk ta' kwalità għolja, imkessaħ jew iffriżat koperti mill-kodiċijiet NM 0201 u 0202 u għal prodotti koperti mill-kodiċi NM 0206 10 95 u 0206 29 91.”
                        
                     
         
               2.
            
            
               Fl-ewwel subparagrafu tal-Artikolu 2(c), il-kliem “6 300 tunnellata” jinbidlu bil-kliem “6 376 tunnellata”;
            
         Artikolu 3
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Dan għandu japplika mill-1 ta' Jannar 2017
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-16 ta' Diċembru 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 671.
   
      (2)  Ir-Regolament tal-Kummissjoni (KE) Nru 431/2008 tad-19 ta' Mejju 2008 li jiftaħ u jipprovdi għall-amministrazzjoni ta' kwota tariffarja tal-importazzjoni ta' laħam iffriżat tal-annimali bovini koperti mill-kodiċi NM 0202 u prodotti koperti mill-kodiċi NM 0206 29 91 (ĠU L 130, 20.5.2008, p. 3).
   
      (3)  Ir-Regolament ta' Implimentazzjoni tal-Kummissjoni (UE) Nru 593/2013 tal-21 ta' Ġunju 2013 li jiftaħ u jipprovdi għall-amministrazzjoni ta' kwoti tariffarji għaċ-ċanga friska ta' kwalità għolja, imkessħa u ffriżata, u għal-laħam tal-buflu ffriżat (ĠU L 170, 22.6.2013, p. 32).
   
      (4)  Id-Deċiżjoni tal-Kunsill (UE) 2016/1884 tat-18 ta' Ottubru 2016 dwar il-konklużjoni ta' Ftehim fil-forma ta' Skambju ta' Ittri bejn l-Unjoni Ewropea u r-Repubblika Orjentali tal-Urugwaj skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika ta' konċessjonijiet fl-iskeda tar-Repubblika tal-Kroazja fil-kuntest tal-adeżjoni tagħha mal-Unjoni Ewropea (ĠU L 291, 26.10.2016, p. 1).